海棠
作者：鞏豐
朝代：宋

paragraphs: 銜子來東海，仙巢有鳳雛。
華開新棣萼，莟結小茱萸。
富貴天專與，嬌柔韻不粗。
輕盈飛燕趙，韶麗彩鸞吳。
入譜雖千品，傾城但一株。
霧藏雲體魄，霜染雪肌膚。
酒暈欺西子，冰姿笑藐姑。
暖風唇破玉，寒雨淚凝珠。
蝶喜穿油幙，蜂羞賦蜜租。
葉如疎復密，香似有還無。
浄灌岷江錦，濃施禁國朱。
欲眠須客去，佯醉索人扶。
劍外空逢杜，黄州却遇蘇。
已多歸綺繡，唯未入氍毹。
金谷非佳妾，雕陰是醜奴。
自珍紅頰輔，應怪白髭鬚。
照樹呼銀燭，澆叢命玉轤。
有詩曾送別，無力爲噓枯。
尤物空凡馬，芳春過白駒。
尚憑花藻鑒，摘句已成圖。